Ľ. Jahnátek, minister hospodárstva SR: (2006-12-13):
Návrhom novelizácie súčasného legislatívneho rámca ide predovšetkým o systémové riešenie regulácie vrátane transparentnej, objektívnej a spravodlivej cenotvorby v oblasti sieťových odvetví. Navrhované zákonné úpravy, ktoré umožnia vstupovať regulačnému úradu hlbšie do nákladovej štruktúry pri návrhu cien sa uskutočnia v prospech spravodlivých cien. Predložená novela zákona o regulácii sieťových odvetví sleduje tri základné ciele – možnosť komplexnej regulácie cien, oddelenie regulačného úradu od regulačnej rady a možnosť spoločenskej kontroly celého procesu. Navrhovanou novelou zákona o regulácii sieťových odvetví sa okrem iného navrhuje aj úprava dvoch orgánov regulácie v sieťových odvetviach, a to regulačnej rady, ktorá bude mať postavenie nezávislého kolektívneho štátneho orgánu stratégie a riadenia regulácie v sieťových odvetviach a Úradu pre reguláciu sieťových odvetví ako orgánu štátnej správy. Regulačný úrad musí byť v zmysle príslušných smerníc Európskeho spoločenstva nezávislý predovšetkým od záujmov elektro-energetického, resp. plynárenského priemyslu. Touto novelou preto nechcem v žiadnom prípade útočiť na nezávislosť úradu, práve naopak, novými úpravami zákona, ktoré umožnia vstupovať regulačnému úradu hlbšie do nákladovej štruktúry jednotlivých regulovaných subjektov, chcem posilniť právomoci regulačného úradu. Na Slovensku je trh liberalizovaný len deklaratívne, a nie skutočne. Zmenou zákona o ÚRSO chce ministerstvo hospodárstva posilniť postavenie regulačného úradu, ktorý bude môcť komplexne posudzovať cenu energií a kontrolovať všetky jej zložky. Toto opatrenie sa navrhuje uplatňovať dovtedy, kým na Slovensku nebude vytvorené dostatočné konkurenčné prostredie. Tam, kde nie je ešte reálna konkurencia, musí túto konkurenciu robiť regulátor. Toto je základné poslanie regulátora. Oproti v súčasnosti platnému zneniu sa cenová regulácia rozširuje na dodávky elektriny a plynu pre všetkých odberateľov vrátane kontroly nákupnej ceny elektriny, nakoľko v súčasnosti sa regulujú len ceny elektriny a plynu pre odberateľov elektriny a plynu v domácnosti. Zároveň sa rozširuje cenová regulácia o výrobu elektriny vrátane ceny silovej elektriny. Taktiež sa cenová regulácia rozširuje o prístup a pripojenie do zásobníkov plynu, ako aj o uskladňovanie plynu. Uvedené umožní regulovať zo strany Úradu pre reguláciu sieťových odvetví aj tieto činnosti, tovary a služby. Taktiež sa upravuje postup a proces vypracovania a schvaľovania regulačnej politiky. Podľa novej úpravy bude kompetenciou ministerstva hospodárstva odsúhlasovať regulačnú politiku vypracovanú regulačnou radou. Ministerstvo životného prostredia je zainteresované do tohto procesu z pohľadu posudzovania návrhu regulačnej politiky so zámermi vodohospodárskej politiky. Upravuje sa spolupôsobnosť Úradu pre reguláciu sieťových odvetví, ministerstva hospodárstva, ministerstva životného prostredia v oblasti cenovej regulácie sieťových odvetví tak, že k predloženému návrhu zo strany ÚRSO majú ministerstvá právo sa vyjadriť, čím sa rozhodovacia činnosť ÚRSO dostane pod spoločenskú kontrolu. Vážená pani predsedajúca, panie poslankyne, páni poslanci, žiadam vás o podporu predloženého návrhu zákona. Ďakujem.